C 194/34

Opinjoni tal-Kumitat Ekonomiku u Soċjali Ewropew dwar “L-ekosistemi industrijali identifikati kif se jikkontribwixxu għall-awtonomija strateġika tal-UE u għall-benessri taċ-ċittadini tagħha?”

(opinjoni esploratorja)

(2022/C 194/06)

Relatur: Sandra PARTHIE

Konsultazzjoni Il-Presidenza Franċiża tal-Kunsill tal-Unjoni Ewropea, 21.9.2021 Bażi legali Artikolu 304 tat-Trattat dwar il-Funzjonament tal-Unjoni Ewropea Sezzjoni kompetenti Sezzjoni għas-Suq Uniku, il-Produzzjoni u l-Konsum Adottata fis-sezzjoni 13.12.2021 Adottata fil-plenarja 19.1.2022 Sessjoni plenarja Nru 566 Riżultat tal-votazzjoni (favur/kontra/astensjonijiet) 244/1/3

1. Konklużjonijiet u rakkomandazzjonijiet

1.1. Sabiex l-ekonomiji Ewropej jibqgħu kompetittivi fuq livell globali, il-kumpaniji f’ħafna setturi jeħtieġ li jadattaw għal kompetituri globali ġodda, joħolqu mill-ġdid mudelli ta’ negozju u jivvalutaw mill-ġdid il-ktajjen tal-provvista. Il-bidla li tirriżulta hija strutturali u xi kultant saħansitra ta’ tfixkil, mhux biss għan-negozji iżda wkoll għan-nies u l-kundizzjonijiet tax-xogħol tagħhom. Il-KESE jenfasizza l-prinċipju li “ħadd ma jitħalla jibqa’ lura” u jitlob li jkun hemm djalogu mal-atturi rilevanti kollha dwar il-ġestjoni ta’ din il-bidla strutturali.

1.2. Il-ftuħ għall-kummerċ, l-investiment u forom oħra ta’ kollaborazzjoni internazzjonali huwa punt b’saħħtu u sors ta’ tkabbir u benesseri għall-UE. Il-KESE jappoġġja l-ambizzjoni tal-UE li tassumi responsabbiltà akbar għas-sigurtà tagħha stess, tnaqqas id-dipendenzi unilaterali f’oqsma kritiċi, u ssaħħaħ il-kapaċità tagħha li tistabbilixxi u timplimenta l-prijoritajiet tagħha stess, billi timxi lejn stat ta’ kompetittività ekonomika u reżiljenza mtejba.

1.3. Mingħajr ma nkunu protezzjonisti, jeħtieġ li tittieħed azzjoni fil-livell Ewropew permezz ta’ regolamentazzjoni kif ukoll iffissar ta’ standards biex jitnaqqas ir-riskju ta’ nuqqasijiet strateġiċi jew strutturali, ikun hemm diversifikazzjoni, tiġi protetta l-proprjetà intellettwali u tiġi żgurata kompetizzjoni bbażata fuq ir-regoli u ġusta bejn l-Istati Membri u ma’ msieħba globali oħra. Fl-alleanzi transnazzjonali u globali tagħha, l-UE jeħtiġilha tkun tista’ tidentifika ksur tad-drittijiet tal-bniedem, tal-libertajiet fundamentali u tas-saħħa u tas-sikurezza kemm tan-nies kif ukoll tal-ambjent tul il-ktajjen tal-valur u tal-provvista.

1.4. Sabiex issaħħaħ il-bażi tal-manifattura tagħha, il-KESE jirrakkomanda li l-UE żżid l-infiq tagħha fuq ir-riċerka, l-iżvilupp u l-innovazzjoni u għal strumenti ta’ finanzjament relatati oħrajn bħall-istrument għall-Investiment Interreġjonali fl-Innovazzjoni ( 1 ) , u b’hekk iġġibha tal-inqas fuq l-istess livell ma’ reġjuni oħra fid-dinja biex tkun tista’ sseħħ l-innovazzjoni tant meħtieġa.

1.5. Barra minn hekk, il-KESE jirrakkomanda li l-Aġenda għall-Ħiliet tiġi adattata għall-ħtiġijiet futuri tas-suq tax-xogħol. L-approċċ tal-ekosistemi industrijali għandu jissarraf ukoll f’żieda fil-benesseri taċ-ċittadini tal-UE f’termini ta’ impjiegi ta’ kwalità, remunerazzjoni u aċċess għat-tagħlim tul il-ħajja. F’dan il-kuntest, il-KESE jissottolinja l-appoġġ tiegħu għall-Patt Ewropew għall-Ħiliet, li huwa kruċjali biex jiġu żgurati prospetti ta’ impjieg fit-tul għaċ-ċittadini Ewropej.

1.6. Il-KESE jemmen li huwa importanti li tinkiseb konverġenza reali ’l fuq tal-ekonomiji tal-UE, b’mod partikolari f’termini ta’ produttività, standards soċjali, saħħa u sikurezza okkupazzjonali u produzzjoni li ma tagħmilx ħsara lill-ambjent. Il-kompetittività tas-Suq Uniku Ewropew tiddependi l-aktar mill-iżvilupp tal-potenzjal sħiħ tal-ekonomiji nazzjonali kollha u l-aċċess għalih, li għadhom f’livelli differenti ħafna u għalhekk jeħtieġu politiki differenti u mmirati. L-għan għandu jkun il-qerda tad-disparitajiet ekonomiċi fost l-Istati Membri. L-investimenti fir-riċerka, fl-iżvilupp u f’teknoloġiji ġodda huma kruċjali.

1.7. Għal perspettiva bilanċjata tal-benesseri, il-KESE jaqbel mal-valutazzjoni tal-OECD li għandna bżonn tabelli komprensivi ta’ statistika li jirriflettu x’inhu importanti għan-nies, li jkopru eżiti b’firxa wiesgħa bħall-introjtu tan-nies, is-saħħa, ir-rabtiet soċjali, is-sikurezza u l-ambjent. Jeħtieġ li nħarsu lil hinn mill-medji tal-pajjiżi biex nifhmu mhux biss jekk il-ħajja hijiex qed titjieb, iżda wkoll għal min qed titjieb. Barra minn hekk, jeħtieġ li mhux biss inkejlu l-benesseri tal-lum, iżda wkoll ir-riżorsi li jgħinu biex dan jiġi sostnut fil-futur. Fl-aħħar nett, il-bidla strutturali tista’ titqies min-nies bħala theddida, minkejja r-riżultati tal-analiżi ekonomika. Il-kisbiet fl-elezzjonijiet mill-partiti populisti madwar l-UE iżda wkoll il-vot tal-Brexit jistgħu jirriżultaw mill-fatt li l-votanti jħossuhom maqtugħa mill-globalizzazzjoni, u li jħossu li ma għandhomx kontroll fuq id-deċiżjonijiet tagħhom dwar ħajjithom. Dan ma jistax jittaffa bl-istatistika. L-imsieħba soċjali u l-organizzazzjonijiet tas-soċjetà ċivili jeħtieġ li jkunu ħafna aktar involuti minn dawk li jfasslu l-politika fl-indirizzar tal-ilmenti u l-biża’ ta’ tbatija soċjali u fil-formulazzjoni u l-implimentazzjoni ta’ soluzzjonijiet fil-prattika. Il-KESE jappoġġja governanza korporattiva sostenibbli aktar miftuħa u orjentata lejn il-parteċipazzjoni li tinkludi l-informazzjoni, il-konsultazzjoni u l-parteċipazzjoni tal-ħaddiema fil-livell tal-kumpaniji.

2. Sfond tal-Opinjoni, inkluża l-proposta leġiżlattiva kkonċernata

2.1. Il-KESE jindika l-Konklużjonijiet tal-Kunsill Ewropew tal-1 u t-2 ta’ Ottubru 2020 li jagħmlu l-kunċett ta’ awtonomija strateġika karatteristika ċentrali tas-suq intern, tal-politika industrijali u tas-settur diġitali. Huwa jenfasizza wkoll il-konklużjonijiet tal-Kunsill Kompetittività tat-13 ta’ Novembru 2020, li jiddikjaraw li dan jinkludi l-identifikazzjoni u t-tnaqqis ta’ dipendenzi strateġiċi u ż-żieda tar-reżiljenza fl-ekosistemi industrijali l-aktar sensittivi u f’oqsma speċifiċi, bħas-saħħa, l-industrija tad-difiża, l-ispazju, il-qasam diġitali, l-enerġija, l-industriji tal-mobbiltà u l-materja prima kritika.

2.2. L-objettivi tal-awtonomija strateġika miftuħa huma l-istabbiltà, it-tixrid tal-istandards Ewropej u l-promozzjoni tal-valuri tal-UE. Dawn huma riflessi f’diversi inizjattivi reċenti, bħall-Komunikazzjoni dwar Insawru l-futur diġitali tal-Ewropa ta’ Frar 2020; il-Komunikazzjoni dwar l-investiment dirett barrani (ir-Regolament dwar l-iskrinjar tal-FDI) adottata f’Marzu 2020; il-Mekkaniżmu tal-Iskrinjar tal-Investiment Barrani tal-UE adottat fl-2019 u li beda jopera bis-sħiħ f’Ottubru 2020; l-Istrateġija għad-Data ta’ Novembru 2020; ir-rieżami tal-politika kummerċjali “Awtonomija strateġika miftuħa” ta’ ta’ Novembru 2020; ir-rieżami tal-politika kummerċjali “Awtonomija strateġika miftuħa” ta’ Frar 2021; u l-ħidma li għaddejja bħalissa dwar strument kontra l-koerċizzjoni. Barra minn hekk, il-Proposta għal Regolament dwar il-Mekkaniżmu ta’ Aġġustament tal-Karbonju fil-Fruntiera ta’ Lulju 2021 hija eżempju wieħed tas-sensibilizzazzjoni dejjem akbar fir-rigward tas-suġġetti ambjentali fl-UE.

2.3. L-Istrateġija ta’ Lisbona tas-sena 2000 kellha l-għan li tagħmel l-UE ekonomija u soċjetà bbażata fuq l-għarfien, stabbiliet indikaturi kwantifikabbli u saħħet il-ħtieġa li n-nies jiġu appoġġjati fil-perkorsi tagħhom ta’ tagħlim tul il-ħajja. Il-Patt għall-Ħiliet huwa essenzjali f’termini ta’ edukazzjoni, għarfien espert u know-how, minħabba li xi setturi industrijali qed jiffaċċjaw trasformazzjonijiet kbar fil-qafas tat-tranżizzjoni doppja diġitali u ekoloġika. Barra minn hekk, kif indirizzat fil-Pjan ta’ Azzjoni għall-Ħiliet, il-partijiet ikkonċernati ewlenin bħan-negozji, it-trade unions, l-istituzzjonijiet tar-riċerka, tal-edukazzjoni jew tat-taħriġ u l-awtoritajiet pubbliċi huma atturi indispensabbli fl-indirizzar tal-ħtiġijiet tal-ħiliet settorjali. Il-KESE jilqa’ l-ħidma tal-Kummissjoni Ewropea u tal-imsieħba settorjali bħall-Alleanza tal-Ħiliet Settorjali u l-Alleanzi Ewropej tal-Ħiliet Settorjali biex jingħelbu n-nuqqas ta’ tlaqqigħ tal-ħiliet bejn id-domanda tal-industrija għall-ħiliet u l-provvista tal-edukazzjoni ( 2 )

3. Kummenti ġenerali

3.1. L-UE hija bbażata fuq mudell ekonomiku miftuħ b’14 % tal-importazzjonijiet tad-dinja mwettqa mill-UE u 16 % tal-esportazzjonijiet tad-dinja li joriġinaw mill-UE. Il-KESE jappoġġja l-fehma li huwa essenzjali għall-politika industrijali tal-Ewropa li ssib il-modi u l-mezzi biex tnaqqas id-dipendenzi fuq naħa waħda fuq oħrajn, f’oqsma strateġiċi li jvarjaw pereżempju mit-teknoloġija għall-ikel u s-saħħa. Politika industrijali b’bażi ta’ manifattura industrijali b’saħħitha għandha tipprevjeni l-effetti negattivi potenzjali tat-tfixkil. Is-sigurtà tal-provvista tista’ tinkiseb ukoll permezz ta’ sħubijiet ma’ “pajjiżi tal-istess fehma”. Pereżempju, il-Kunsill tal-Kummerċ u t-Teknoloġija bejn l-UE u l-Istati Uniti (TTC) għandu l-għan li jipprovdi sħubijiet bħal dawn. Sabiex jipproteġi lilha nnifisha mill-assimetriji kummerċjali, il-KESE jappoġġja wkoll l-isforzi tal-UE biex tistabbilixxi u ttejjeb l-istrumenti għad-difiża tal-kummerċ bħall-Mekkaniżmu tal-Iskrinjar tal-Investiment Barrani tal-UE ( 6 ) , l-Istrument tal-UE għalll-Akkwist Internazzjonali ( 7 ) , u r-Regolament biex jiġu indirizzati d-distorsjonijiet ikkawżati minn sussidji barranin fis-Suq Uniku propost mill-Kummissjoni Ewropea f’Mejju 2021 ( 8 )

3.2. Analiżi minn isfel għal fuq tad-dipendenzi strateġiċi mwettqa mill-Kummissjoni turi li d-dipendenzi fl-aktar ekosistemi sensittivi jirrappreżentaw biss 0,6 % tal-valur tal-oġġetti importati minn barra l-UE. Għalhekk, ħafna ktajjen tal-valur urew reżiljenza notevoli matul il-pandemija. Il-KESE jappoġġja bil-qawwa l-ħidma tal-Kummissjoni biex tidentifika d-dipendenzi u l-kapaċitajiet strateġiċi. L-analiżi titfa’ dawl ukoll fuq il-fatt li minn 5 200 prodott importati fl-UE, 137 jappartjenu għal ekosistemi sensittivi li l-UE tiddependi ħafna fuqhom– l-aktar fl-industriji intensivi fl-enerġija (bħall-materja prima) u fl-ekosistemi tas-saħħa (bħall-ingredjenti farmaċewtiċi attivi) kif ukoll prodotti rilevanti għall-appoġġ tat-tranżizzjoni doppja ekoloġika u diġitali. 52 % tal-importazzjonijiet ta’ dawn il-prodotti dipendenti joriġinaw miċ-Ċina. 34 prodott huma potenzjalment aktar vulnerabbli minħabba l-potenzjal possibbilment baxx tagħhom għal aktar diversifikazzjoni u sostituzzjoni bil-produzzjoni tal-UE. Sabiex tittejjeb il-kompetittività tal-industrija Ewropea, huma meħtieġa politiki robusti dwar l-enerġija sostenibbli u t-teknoloġija diġitali. Il-KESE ixtieq jissottolinja li l-atturi Ewropej fil-qasam tal-kura tas-saħħa diġitali u tal-enerġija rinnovabbli huma fost il-mexxejja globali.

3.3. L-awtonomija Strateġika Miftuħa hija kkaratterizzata mill-eżistenza ta’ kapaċità ta’ produzzjoni f’setturi orjentati lejn il-futur fi ħdan is-Suq Uniku Ewropew speċjalment għal oġġetti ta’ valur għoli fejn huwa essenzjali li jinżamm il-potenzjal teknoloġiku u ta’ innovazzjoni tal-UE. Pereżempju, il-valutazzjoni tal-Kummissjoni turi li l-Ewropa għandha sehem mis-suq dinji ta’ 33 % fir-robotika, 30 % fis-sistemi inkorporati, 55 % fis-semikondutturi tal-karozzi, 20 % fit-tagħmir tas-semikondutturi u 20 % fil-komponenti tal-fotonika ( 9 ) . L-awtonomija strateġika tinvolvi mekkaniżmi għad-difiża tal-kummerċ f’kuntest ta’ kompetizzjoni internazzjonali dejjem akbar u kompetizzjoni illegali. Għalhekk, il-politika industrijali tal-UE timxi id f’id ma’ politika b’saħħitha dwar il-kummerċ u l-kompetizzjoni.

3.4. Il-KESE jissottolinja li ż-żieda fl-awtonomija strateġika miftuħa tinkludi t-tisħiħ tar-reżiljenza tas-Suq Uniku, l-investiment fil-kompetenza u l-kapaċità teknoloġika proprja tal-UE u fir-riżorsi tar-riċerka u l-iżvilupp, id-diversifikazzjoni tal-ktajjen tal-produzzjoni u tal-provvista, l-iżgurar tas-sovranità diġitali, l-iżgurar ta’ kumulazzjoni ta’ riżerva strateġika, it-trawwim u l-attrazzjoni ta’ investimenti u produzzjoni fl-Ewropa, billi jittejbu l-kundizzjonijiet li fihom joperaw in-negozji, jiġu esplorati soluzzjonijiet alternattivi u mudelli tal-ekonomija ċirkolari, u tiġi promossa l-kooperazzjoni industrijali wiesgħa fost l-Istati Membri, kif ukoll tiġi mmirata t-tmexxija teknoloġika kif iddikjarat mill-Kunsill Kompetittività f’Novembru 2020.

3.5. Is-Suq Uniku huwa l-akbar assi tal-Ewropa u l-Kummissjoni għandha tkompli tiffoka l-isforzi tagħha biex ittejjeb ir-reżiljenza tiegħu billi timplimenta u tinforza r-regoli, u tneħħi l-ostakli biex jintlaħaq l-għan ta’ ekonomija Ewropea innovattiva, prospera u orjentata lejn il-futur. Suq domestiku b’saħħtu huwa prekundizzjoni biex il-kumpaniji Ewropej jiġu stabbiliti, jiżviluppaw, jirnexxu u jevitaw tfixkil fil-futur, pereżempju bl-għajnuna tal-Istrument għas-Suq Uniku f’Emerġenza.

3.6. Il-KESE fl-Opinjoni tiegħu dwar “L-ebda Patt Ekoloġiku mingħajr Patt Soċjali”, jenfasizza l-importanza ta’ djalogu soċjali b’saħħtu li jħares ’il quddiem u governanza korporattiva sostenibbli orjentata lejn il-parteċipazzjoni. Il-KESE japprova wkoll il-fatt li l-ħaddiema jiġu infurmati u kkonsultati, u jippromovi l-parteċipazzjoni tagħhom fil-livell tal-kumpanija bil-għan li titrawwem l-innovazzjoni fuq il-post tax-xogħol ( 10 ) . Fir-riżoluzzjoni tiegħu ta’ Diċembru 2020 dwar “Il-governanza korporattiva sostenibbli”, il-Parlament Ewropew laqa’ l-impenn tal-Kummissjoni li tirrieżamina d-Direttiva dwar ir-Rappurtar Mhux Finanzjarju u li tiżviluppa standards tar-rappurtar mhux finanzjarju ( 11 ) . L-adeżjoni mal-prinċipji ta’ governanza korporattiva sostenibbli hija mod importanti ta’ promozzjoni tal-valuri Ewropej barra mill-Unjoni u tipprovdi vantaġġ kompetittiv għall-kumpaniji Ewropej.

3.7. Is-sitwazzjoni soċjoekonomika fl-Istati Membri u r-reġjuni tal-UE għadha differenti ħafna, u għalhekk huwa importanti li jiġi żgurat li jiġu żviluppati perkorsi ta’ tranżizzjoni mmirati u reġjonali fil-kuntest ta’ proċess ta’ governanza speċifiku għad-diversi ekosistemi, inkluż l-appoġġ għall-aċċess għal swieq ġodda, speċjalment għall-SMEs, u ktajjen tal-valur sostenibbli. Il-KESE jappoġġja approċċi ta’ governanza bħall-kummissjonijiet tat-trasformazzjoni reġjonali jew iċ-ċentri ta’ trasformazzjoni li, f’kooperazzjoni mill-qrib mal-atturi ekonomiċi lokali u reġjonali, jiddefinixxu soluzzjonijiet lokali u reġjonali speċifiċi għall-bidliet ekonomiċi li ġejjin.

3.8. Fir-rigward tat-titjib tal-kooperazzjoni industrijali madwar l-Istati Membri tal-UE, il-KESE japprezza l-ħidma analitika tal-Kummissjoni dwar id-definizzjoni u d-deskrizzjoni ta’ 14-il “ekosistema industrijali”. L-analiżi tirrifletti eżerċizzji simili mill-Istati Uniti u ċ-Ċina. Dawn jaqgħu f’żewġ kategoriji differenti; ekosistema ddefinita bħala network ta’ raggruppamenti li jappartjenu għal qasam partikolari ta’ attività u ekosistema reġjonali, li teżamina l-interazzjoni tal-aġenti ekonomiċi f’reġjun partikolari. Flimkien, dawn jipprovdu pjattaforma interattiva biex tiġi ottimizzata l-kooperazzjoni bejn l-awtoritajiet u l-partijiet ikkonċernati u tiġi ffaċilitata l-komunikazzjoni bejn l-atturi. Il-KESE jara valur miżjud reali għan-negozji, li jistgħu jesprimu ħtieġa partikolari ta’ ekosistema sħiħa li tkun kapaċi tirrispondi. Aktar ma ekosistema tkun iżjed profonda u densa, aktar se tkun utli għall-atturi kollha involuti u aktar se jkun kbir il-valur miżjud li se tipprovdi.

3.9. L-UE u l-Istati Membri tagħha jagħmlu enfasi fuq programmi pubbliċi fix-xjenza avvanzata fil-livell tal-UE. Bl-istess mod, il-baġits tar-riċerka u l-innovazzjoni ġew ittrasferiti mil-livell nazzjonali għal dak tal-UE u huma akbar minn qatt qabel, għalkemm għadhom taħt il-livelli ta’ kompetituri strateġiċi bħaċ-Ċina; ir-raba’ ċiklu ta’ “programmi moon-shot” huwa mmirat lejn it-tnedija mill-ġdid tat-tmexxija globali tal-UE fir-riċerka u l-innovazzjoni. Dan għandu jinkludi mudelli tal-IA tal-Intrapriżi Kbar (LEAM), Spazji tad-Data Industrijali Komuni u teknoloġiji ekoloġiċi emerġenti, u jsaħħaħ ir-riċerka, l-iżvilupp u l-innovazzjoni bil-għan li jinħolqu sostituti sintetiċi għall-materja prima kritika.

3.10. In-nefqa fuq ir-riċerka u l-iżvilupp fl-Unjoni Ewropea bħala perċentwal tal-PDG kienet ta’ 2 % fl-2019. B’paragun ma’ dan, fl-2019 iċ-Ċina nefqet 2 % tal-PDG tagħha fuq ir-riċerka u l-iżvilupp, u l-Istati Uniti 3 %. Sabiex issaħħaħ il-bażi tal-manifattura tagħha, il-KESE jirrakkomanda li l-UE żżid l-infiq tagħha fuq ir-riċerka u l-iżvilupp, u jiddeplora l-fatt li, minbarra l-investimenti pubbliċi ewlenin fir-riċerka u l-innovazzjoni, u konglomerati privati b’saħħithom fl-industriji tal-mitigazzjoni tat-tibdil fil-klima u tas-saħħa, l-ekosistemi tal-innovazzjoni tal-UE mhumiex qed jiffjorixxu biżżejjed ( 12 ) . Filwaqt li l-kompetizzjoni effettiva fl-UE hija inċentiv eċċellenti għall-kumpaniji biex jinnovaw, dawn għandhom madankollu jiġu appoġġjati aħjar billi jużaw bis-sħiħ strumenti oħra ta’ finanzjament tar-riċerka, l-iżvilupp u l-innovazzjoni fil-livell tal-UE biex ipoġġu lill-UE mill-inqas fuq l-istess livell ma’ reġjuni oħra fid-dinja biex tkun tista’ ssir l-innovazzjoni tant meħtieġa. Bħalissa, l-għan ewlieni tal-investimenti tal-UE huwa li jappoġġjaw l-interessi domestiċi, jiġifieri l-interessi nazzjonali tal-Istati Membri minflok li jfittxu approċċi u soluzzjonijiet Ewropej, u li joħolqu u jibbenefikaw minn rabtiet aħjar u aktar profondi bejn l-aġenti ekonomiċi.

3.11. Il-KESE jappoġġja bis-sħiħ l-appelli għal ekosistemi u ktajjen tal-valur imtejba u l-kollaborazzjoni bejniethom u jemmen li jeħtieġ li jkunu marbuta mat-tranżizzjoni doppja ekoloġika u diġitali biex jittejjeb il-benesseri tal-Ewropej. Il-perkorsi ta’ tranżizzjoni se jżidu l-valur billi jipproponu sekwenzjar sinifikattiv tal-politiki u jipprovdu prevedibbiltà, li hija importanti għan-negozji u għall-benesseri taċ-ċittadini, eż. fir-rigward tal-iżvilupp tal-ħiliet. F’dan il-kuntest, irridu nenfasizzaw mudelli ekonomiċi ċċentrati fuq il-partijiet ikkonċernati bil-mitigazzjoni tat-tibdil fil-klima u l-qerda ambjentali bħala l-ixprunatur ewlieni, u nappellaw lill-Istati Membri u lill-Kummissjoni biex jagħmlu użu minn dawn il-mudelli b’mod aktar wiesa’ fil-formulazzjonijiet ta’ politika u fil-valutazzjonijiet tal-impatt tagħhom.

3.12. L-investimenti biex jinħolqu ktajjen tal-valur aktar reżiljenti u sostenibbli li jipprovdu aċċess għal servizzi u oġġetti essenzjali jridu jagħtu riżultati f’termini ta’ tkabbir ekonomiku u benesseri. Għandhom jiġu stabbiliti pjani ta’ azzjoni settorjali li huma marbuta mal-inizjattivi tal-atturi ekonomiċi ewlenin eżistenti u li jsaħħu l-gruppi ekonomiċi eżistenti fl-Ewropa, inklużi l-SMEs. Dan għandu jinvolvi appoġġ istituzzjonali biex ikunu jistgħu jikkontrollaw aħjar il-ktajjen tal-valur u jantiċipaw il-kriżijiet billi jimplimentaw testijiet tal-istress jew valutazzjonijiet tar-riskju biex jipprevjenu n-nuqqasijiet.

3.13. Id-definizzjoni tal-ktajjen tal-valur strateġiċi, tal-ktajjen tal-provvista u tar-raggruppamenti t-tajba se tkun kruċjali. Bil-promozzjoni ta’ proġetti importanti ta’ interess Ewropew komuni (IPCEIs) u l-istabbiliment ta’ alleanzi industrijali dwar il-batteriji għall-vetturi elettriċi, il-Computing ta’ Prestazzjoni Għolja, il-mikroelettronika, il-vetturi konnessi, nodfa u awtonomi, is-saħħa intelliġenti, l-industrija b’livell baxx ta’ emissjonijiet tal-karbonju, it-teknoloġiji u s-sistemi tal-idroġenu, l-Internet tal-Oġġetti industrijali, u ċ-ċibersigurtà, il-Kummissjoni għamlitha ċara liema oqsma għandhom jiġu żviluppati bħala prijoritajiet u b’valur miżjud reali tal-UE. Flimkien mas-salvagwardja tal-interessi Ewropej fir-rigward tal-istandards żviluppati fl-Ewropa, u l-protezzjoni tal-proprjetà intellettwali Ewropea, dan jifforma bażi b’saħħitha għal sett koerenti ta’ politiki industrijali u ekonomiċi.

3.14. Dan mhuwiex biss għan fih innifsu iżda jimmira li jippreserva u jsostni l-benesseri tal-Ewropej billi jipprovdi impjiegi ta’ kwalità f’setturi orjentati lejn il-futur, filwaqt li jaħdem ukoll lejn it-tranżizzjoni doppja. Sabiex jintlaħqu dawn l-għanijiet, jeħtieġ li jintużaw l-indikaturi u l-metrika t-tajbin. Il-KESE jemmen li l-“benesseri” żviluppa bħala kunċett statistiku u ta’ kejl, u sar “boxxla” għal dawk li jfasslu l-politika biex jiggwidaw id-deċiżjonijiet tagħhom.

3.15. Il-KESE jaqbel mad-definizzjoni tal-OECD tal-“Ekonomija tal-Benesseri” bħala ekonomija li: 1) tespandi l-opportunitajiet disponibbli għall-persuni fir-rigward tal-mobbiltà soċjali għall-aħjar u biex itejbu ħajjithom tul id-dimensjonijiet li huma l-aktar importanti għalihom; 2) tiżgura li dawn l-opportunitajiet jissarrfu f’riżultati ta’ benesseri għas-segmenti kollha tal-popolazzjoni, inkluż dawk li jinsabu fil-qiegħ tad-distribuzzjoni; 3) tnaqqas l-inugwaljanzi; u 4) trawwem is-sostenibbiltà ambjentali u soċjali.

Brussell, id-19 ta’ Jannar 2022. Christa SCHWENG Il-President tal-Kumitat Ekonomiku u Soċjali Ewropew

(1) https://eismea.ec.europa.eu/programmes/interregional-innovation-investments-i3-instrument_en

(2) Pjan ta’ Azzjoni għal Kooperazzjoni Settorjali dwar il-Ħiliet. Ir-rispons għan-nuqqas ta’ tlaqqigħ tal-ħiliet fil-livell settorjali. Azzjoni ewlenija tal-Aġenda Ġdida għall-Ħiliet għall-Ewropa.

(3) Kummissjoni Ewropea, Ir-Reżiljenza tal-Materja Prima Kritika: It-Twittija tat-Triq lejn Sigurtà u Sostenibbiltà Akbar, COM(2020) 474.

(4) ĠU C 220, 9.6.2021, p. 118.

(5) Opinjoni tal-KESE dwar “L-istrateġija tal-UE dwar il-mobilità u l-katini ta’ valur industrijali tal-UE: approċċ ekosistemiku fl-industrija tal-karozzi” (ĠU C 105, 4.3.2022, p. 26); Opinjoni supplimentari tal-KESE dwar “L-aġġornament tal-istrateġija industrijali l-ġdida – Impatti fuq l-ekosistema industrijali tas-saħħa” (ĠU C 105, 4.3.2022, p. 152); Opinjoni tal-KESE dwar “Jiġu antiċipati t-tibdil strutturali u dak settorjali u nerġgħu nfasslu l-kulturi industrijali – lejn fruntieri ġodda ta’ rkupru u reżiljenza f’partijiet differenti tal-Ewropa” (Opinjoni li qed titħejja bħalissa); Opinjoni tal-KESE dwar “Rekwiżiti ta’ sostenibbiltà għall-batteriji fl-UE” (ĠU C 220, 9.6.2021, p. 128); Opinjoni tal-KESE dwar “L-industrija tal-ħġieġ fl-Ewropa f’salib it-toroq: kif tista’ l-industrija ssir aktar ekoloġika u aktar effiċjenti fl-użu tal-enerġija, filwaqt li tiżdied il-kompetittività u jinżammu l-impjiegi ta’ kwalità” (ĠU C 105, 4.3.2022, p. 18).

(6) Kumissjoni Ewropea, “Il-mekkaniżmu tal-iskrinjar tal-investiment barrani tal-UE jsir kompletament operattiv”, 9 ta’ Ottubru 2020,

(7) Servizz ta’ Riċerka tal-Parlament Ewropew, “EU international procurement Instrument” (Strument tal-akkwist internazzjonali tal-UE), Ottubru 2021

(8) Kummissjoni Ewropea, “Il-Kummissjoni tipproponi Regolament ġdid biex tindirizza d-distorsjonijiet ikkawżati minn sussidji barranin fis-Suq Uniku”, 5 ta’ Mejju 2021

(9) Kummissjoni Ewropea, “Ninvestu f’industrija intelliġenti, innovattiva u sostenibbli – Strateġija mġedda għall-politika industrijali tal-UE” (COM(2017) 479 final).

(10) ĠU C 341, 24.8.2021, p. 23.

(11) Riżoluzzjoni tal-Parlament Ewropew tas-17 ta’ Diċembru 2020 dwar governanza korporattiva sostenibbli (2020/2137(INI)).

(12) Rapport tal-JRC dwar ix-Xjenza għall-Politika, “Shaping & Securing the EU’s open strategic autonomy by 2040 and beyond”; 2021.